Document ID: 32003D0308

Komisjoni otsus,
2. mai 2003,
metalaksüüli nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2003) 1421 all)
(EMPs kohaldatav tekst)
(2003/308/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/23/EÜ, [2] eriti selle artikli 8 lõike 2 neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3A punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib ellu tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning iga toimeaine tootjad, kes on esitanud teate õigel ajal.
(3) Metalaksüül on üks määruses (EÜ) nr 933/94 kindlaks määratud 89 toimeainest.
(4) Peamine teavitaja (Novartis, praegu Syngenta) teatas komisjonile ja referentliikmesriigile, et ta ei soovi enam osaleda kõnealuse toimeainega seotud tööprogrammis ning ei edasta seepärast enam teavet.
(5) Sellest hoolimata esitas Portugal määratud referentliikmesriigina 26. jaanuaril 2001 määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.
(6) Pärast referentliikmesriigi aruande saamist korraldas komisjon alalises toiduahela ja loomatervishoiu komitees vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikidega, samuti allesjäänud teavitajaga [Industrias Químicas del Vallés sa (IQV)].
(7) Allesjäänud teavitaja ei esitanud määruse (EMÜ) nr 3600/92 artikli 6 lõikes 1 osutatud tähtaja jooksul metalaksüüli kohta täielikku toimikut. Seega võis metalaksüüli edasine hindamine jätkuda ainult Syngenta esitatud toimiku põhjal. Kuna IQV-l puudus juurdepääs sellele toimikule, ei olnud tal võimalik esitada teavet selle hindamisega seotud küsimuste kohta ega koostada mõistliku aja jooksul oma toimikut. Seepärast ei ole võimalik korraldada tõhusat vastastikust eksperthinnangu andmist metalaksüüli kohta. Sel põhjusel ei võimalik järeldada, et metalaksüüli sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.
(8) Seepärast ei tuleks metalaksüüli kanda direktiivi 91/414/EMÜ I lisasse.
(9) Läbivaatamine lõpetati 18. oktoobril 2002 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena metalaksüüli kohta.
(10) Tuleks võtta meetmed tagamaks, et metalaksüüli sisaldavate taimekaitsevahendite olemasolevad load tühistataks teatava ajavahemiku jooksul ja et neid ei pikendata ning et selliste toodete jaoks uusi lubasid ei anta.
(11) Ajapikendus, mille liikmesriik võimaldab direktiivi 91/414/EMÜ artikli 4 lõike 6 kohaselt metalaksüüli sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada kasutada olemasolevad varud hiljemalt ühe kasvuperioodi jooksul.
(12) Käesolev otsus ei piira komisjoni poolt hiljem kõnealuse toimeaine suhtes nõukogu 21. detsembri 1978. aasta direktiivi 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [7] viimati muudetud Austria, Soome ja Rootsi ühinemisaktiga) raames võetavaid võimalikke meetmeid.
(13) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Metalaksüüli ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a) metalaksüüli sisaldavate taimekaitsevahendite load tunnistatakse kehtetuks kuue kuu jooksul alates käesoleva otsuse vastuvõtmise kuupäevast;
b) alates käesoleva otsuse vastuvõtmise kuupäevast ei anta metalaksüüli sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi kesta kauem kui 18 kuud alates käesoleva otsuse vastuvõtmise kuupäevast.
Artikkel 4
Käesolev otsus on adresseeritud liikmesriikidele.
Brüssel, 2. mai 2003

Labels: 0
3
20
6